C 40/22

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 40/11)

Šī publikācija dod tiesības trīs mēnešu laikā no šīs publikācijas dienas izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“HEGYKŐI PETREZSELYEMGYÖKÉR”

ES Nr.: PGI-HU-02492 – 8.3.2019.

ACVN ( ) AĢIN (X)

1. Nosaukums vai nosaukumi (ACVN vai AĢIN)

“Hegykői petrezselyemgyökér”

2. Dalībvalsts vai trešā valsts

Ungārija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Aizsargātā ģeogrāfiskās izcelsmes norāde “Hegykői petrezselyemgyökér” apzīmē sakņu pētersīļus, ko iegūst, audzējot Petroselinum crispum L. sugas augus. Izmantotās šķirnes ir ‘Eagle’, ‘Berliner Halblang’ (agrīnas pusgaro sakņu šķirnes), ‘Fakír’ un ‘Arat’ (garsakņu šķirnes).

Pētersīļu “Hegykői petrezselyemgyökér” saknēm, ko laiž tirgū, ir cilindriska forma, garums 200–300 mm, diametrs/platums 20–40 mm, un tās sver 50–150 g. Galvenā sakne ir sniegbaltā krāsā, gluda un nesazarota. No citiem sakņu pētersīļiem “Hegykői petrezselyemgyökér” atšķiras ar to, ka tā sakne ir gludāka, nesazarota un tai piemīt intensīvi pikanta garša un smarža.

“Hegykői petrezselyemgyökér” ir šādas ķīmiskās īpašības:

— cukuru saturs: vismaz 9 g uz 100 g svaiga produkta (pēc masas),

— kalcija saturs: vismaz 30 mg uz 100 g svaiga produkta,

— fosfora saturs: vismaz 30 mg uz 100 g svaiga produkta.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Pētersīļus “Hegykői petrezselyemgyökér” audzē un to ražu novāc tikai 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Pētersīļus “Hegykői petrezselyemgyökér” audzē Fertē ezera apkaimē Ģēras-Mošonas-Šopronas meģē, kas atrodas Ungārijas Rietumaizdonavas reģionā. To audzē Hegykő un Fertőhomok ciematu administratīvajās robežās, apgabalā, kurš plešas uz ziemeļiem no galvenā ceļa, kas ved cauri šiem ciematiem, un uz dienvidiem no Fertē ezera.

5. Saikne ar ģeogrāfisko apgabalu

Starp produktu un ģeogrāfisko apgabalu esošās saiknes pamatā ir produkta kvalitāte.

Sakņu pētersīļi, ko audzē Fertē ezera apkaimē, jau aptuveni 200 gadus ir labi pazīstami un iecienīti. No sakņu pētersīļiem, kas audzēti citos Ungārijas apvidos, pētersīļi “Hegykői petrezselyemgyökér” atšķiras ar to, ka to sakne ir sniegbaltā krāsā, gludāka, nesazarota un tai piemīt intensīvi pikanta garša un smarža. Šīs īpašības veidojušās apgabala augsnes un Fertē ezera apkaimes un Alpu pakājes klimata ietekmē.

Kopš veikti plūdu kontroles pasākumi, nosusinātās ezera gultnes irdenajā, dziļajā, svaigajā augsnē sakņu dārzeņi var veidot dziļas, gludas un nesazarotas saknes.

Hegykő ciemats pieguļ Fertē ezeram, un šai apkaimei raksturīgs neviendabīgs (mozaīkveida) augšņu izkārtojums, tajā dominē aluviālas augsnes ar izteikti kārtainu profilu, daudzveidīgu mehānisko sastāvu, augstu CaCO3 saturu, turklāt tās ir sārmainas vai dažos gadījumos ļoti sārmainas.

Fertē ezera baseina augsnes vienmēr veidojušās dabiskas ūdens kustības rezultātā. Kad Fertē ezerā ir augsts ūdens līmenis vai ilgstoši pūš ziemeļu vēji, ezera ūdeņi bieži applūdina zemākos apvidus un ienes applūdušajā zemē izšķīdušos sāļus un suspendētās smilšu, aleirīta un māla daļiņas. Galvenie faktori, kas ietekmē augsnes veidošanos apgabalā, ir nogulu uzkrāšanās un izgulsnēšanās, pļavu augšņu veidošanās, sāļu uzkrāšanās augsnē un tās sasāļošanās. Šīs augsnes parasti ir iepelēkas un satur nogulas un rupjās smiltis, kas nāk no ezera dibena. Tās ir viegli apstrādājamas, turklāt tām ir laba ūdens bilance, tāpēc tās ir piemērotas sakņu dārzeņu, piemēram, pētersīļu “Hegykői petrezselyemgyökér”, audzēšanai.

Augstāks kalcija un fosfora saturs saknēs ir saistīts ar galvenajiem faktoriem, kas ietekmē augsnes veidošanos Fertē ezera apkaimē, t. i., nogulu uzkrāšanos un izgulsnēšanos, pļavu augšņu veidošanos, sāļu uzkrāšanos augsnē un tās sasāļošanos.

Arī vietējie klimatiskie apstākļi ir labvēlīgi pētersīļu “Hegykői petrezselyemgyökér” audzēšanai, jo šis apgabals ir Ungārijas vēsākais un mitrākais līdzenums. Vidējā gaisa temperatūra janvārī ir –2 °C un jūlijā +22 °C, bet gada vidējā gaisa temperatūra ir aptuveni +10 °C. Vasaras zemākā temperatūra pētersīļiem “Hegykői petrezselyemgyökér” ir labi piemērota, jo optimālā augšanas temperatūra tiem ir aptuveni 16 °C.

Pētersīļu “Hegykői petrezselyemgyökér” izteikti pikantā garša un smarža veidojas Fertē ezera reģiona specifiskā klimata ietekmē. Vietējie klimatiskie apstākļi, jo īpaši veģetācijas periods, kas vēso un mitro laikapstākļu dēļ ieilgst, veicina aromātvielu veidošanos.

Nokrišņu daudzums, kas reģionā ir 650–700 mm gadā, nodrošina lielo ūdens daudzumu, kāds vajadzīgs sakņu pētersīļu dīgšanas laikā un sākotnējā augšanas periodā.

Pateicoties augsnes mitruma saturam un ūdens līmenim milzīgajā Fertē ezerā, kas atrodas aptuveni 1 200–1 500 m attālumā un valdošo ziemeļu ziemeļrietumu vēju ietekmē nodrošina vajadzīgo mitrumu, ražas parasti ir prognozējamas. No pavasara līdz rudenim apgabals ir saules lutināts: tajā ir līdz 2 000 saules spīdēšanas stundu gadā.

Lielais saules spīdēšanas stundu skaits nobriešanas laikā un veģetācijas periods, kas vēsā klimata dēļ ieilgst, veicina cukuru veidošanos, tāpēc pētersīļiem “Hegykői petrezselyemgyökér” ir augsts cukuru saturs.

Reģiona vidēji blīvās smagās mālsmilts augsnes un tā klimats ir lieliski piemēroti sakņu dārzeņu, piemēram, pētersīļu “Hegykői petrezselyemgyökér”, audzēšanai. Irdenā, smilšainā nogulumu augsne ļauj saknei augt gludai un nesazarotai. Veģetācijas periods, kas vēso un mitro laikapstākļu dēļ ieilgst, veicina aromātvielu veidošanos. Pateicoties lielajam saules spīdēšanas stundu skaitam nobriešanas laikā, saknē ir augsts cukuru saturs.

Garās, nesazarotās pētersīļa “Hegykői petrezselyemgyökér” saknes veidošanos būtiski ietekmē ne vien augsnes īpašības, bet arī vietējie audzēšanas paņēmieni.

Rudenī 40 cm dziļumā uzartajā augsnē tiek veidoti vagu skausti, proti, no uzartās zemes tiek izveidoti 30 cm augsti vagu skausti, kas, mērot no viduslīnijas, atrodas 75 cm attālumā, un augsnes virspuse tiek izlīdzināta. Vagas skaustā 1–2 cm dziļumā tiek iesētas 25–30 sēklas uz vienu metru un rindu. Seklais sēšanas dziļums būtiska veicina augu vienmērīgu sadīgšanu. Lai novērstu augsnes plaisāšanu un atvieglotu augu dīgšanu, augsni viegli pieveļ.

Pateicoties skaustsējai un augsnes īpašībām, veidojas gludas un nesazarotas saknes, ko var viegli novākt, neradot bojājumus.

Sākumā ražu novāc ar rokām un selektīvi, raugoties, lai viss augs būtu pienācīgi nobriedis. Lai pareizi izvēlētos saknes, kas jau ir piemērotas novākšanai, vajadzīga pamatīga pieredze. Vēlāk augsni mehāniski uzirdina un manuāli novāc pilnīgi visu ražu.

“Hegykői petrezselyemgyökér” ir patērētājiem labi zināms, iecienīts un pieprasīts produkts. Tā nozīme ir uzsvērta doktora disertācijā “Gastronomijas loma Ungārijas tūrisma kartē” (A gasztronómia szerepe Magyarország idegenforgalmi földrajzában), ko 2012. gadā Pēčas Universitātes doktorantūrā sarakstījis Dēnešs Šāndors (Dénes Sándor), kurš pētersīļus “Hegykői petrezselyemgyökér” savā darbā minējis kā vienu no Rietumaizdonavas reģiona tipiskākajiem vietējiem produktiem.

Atsauce uz specifikācijas publikāciju

(šīs regulas 6. panta 1. punkta otrā daļa)

https://gi.kormany.hu/foldrajzi-arujelzok

(1) OV L 343, 14.12.2012., 1. lpp.